b'\n_START_ARTICLE_\nPravila igre\n_START_SECTION_\nVsebina\n_START_PARAGRAPH_\nDogaja se v na\xc5\xa1em \xc4\x8dasu._NEWLINE_1. del: Stojan v kavarni \xc4\x8daka Mojco, igra \xc5\xa1ah z Upokojencem, ki ga svari pred Aktivnim upokojencem: \xc5\xa1pijon je in zlo\xc4\x8dinec, med vojno je s kolom pobijal ljudi. Aktivni upokojenec se sovra\xc5\xbeno posmehuje: dokazov ni, sestradani "tovari\xc5\xa1i" so ostali z nago ritjo... Ko Mojca pride, gresta s Stojanom na njegov dom. A ta dom je v razsulu, O\xc4\x8de se \xc4\x8duda\xc5\xa1ko zateka v svoj poklic \xc5\xbeerjavovodje, Mati nerga in ga napada, ho\xc4\x8de, da proda \xc5\xa1e zadnji ko\xc5\xa1\xc4\x8dek zemlje, nocoj bodo pri\xc5\xa1li podpisat pogodbo. Pride Ester s svojim fantom, Vzgojitelj z \xc5\xbeeno in Advokat; vsi so plitvi, zanimajo se le za denar, kariero, uspeh, zemljo bo tako in tako po\xc5\xberlo mesto, kaj bi z njo! O\xc4\x8de se ne more odlo\xc4\x8diti, v njem \xc5\xa1e odmeva pomen zemlje, Mati pa je \xc5\xbee vsa v "betonu", z drugimi priganja mo\xc5\xbea, naj podpi\xc5\xa1e. O\xc4\x8de se nazadnje vda, nato pobegne na delo, ki mu je edino \xc5\xa1e ostalo. Drugi dobre volje odidejo, sre\xc4\x8da jih Stojan, ki se vra\xc4\x8da domov. Ko zve, da je zadnja krpa zemlje prodana, se razburi, vendar ne toliko, da bi kaj naredil; njegovo ogor\xc4\x8denje ugasne v spanju, Mati pa dela dru\xc5\xbebo Igralki, ki napol blazna od samote nenehoma \xc4\x8daka svojega (umi\xc5\xa1ljenega) Edvarda._NEWLINE_2. del: Mojca se ima za "h\xc4\x8derko ro\xc5\xbe", zapira o\xc4\x8di pred grdo realiteto, Stojan pa vidi svet kot zversko "d\xc5\xbeunglo", pljuje na o\xc4\x8deta, ker je bil prodal zemljo in zdaj u\xc5\xbealjen \xc4\x8depi na svojem \xc5\xbeerjavu. Tedaj se pojavi Gospod X, (mrtvi) Stojanov stric, ki je \xc5\xbee davno zaradi bede od\xc5\xa1el v Avstralijo; ta da Stojanu smer in smisel: ne be\xc5\xbeati, najti v sebi mo\xc4\x8d in ostati, v tem je svoboda, iz tega bo nastal nov \xc4\x8dlovek, ki ne bo upogibal hrbta in se ne odrekal zemlji. Tudi ljudje iz podzemlja imajo pravico \xc5\xbeiveti, le zavedeti se morajo tega, potem pride kazen za vse, ki so krivi. Stojan sprejme zavezo, Mojca pa se ne more odre\xc4\x8di svojim iluzijam._NEWLINE_Pod Advokatovim vodstvom vsi pridno gradijo mre\xc5\xbeo-kletko in se zgra\xc5\xbeajo nad stricem, ki je nespodobno vstal od mrtvih in tako zme\xc5\xa1al Stojana, da je izginil. O\xc4\x8detu prekipi: brez ponosa so, brez hrbtenice, iz naroda je nastal bordel, on pa je izgubil vse, le \xc5\xa1e delo ima... Takoj je tu Gospod X: ni ve\xc4\x8d izmikanj, \xc4\x8das je za obra\xc4\x8dun. O\xc4\x8de se brani, da ni le sam kriv, ni se mogel izviti usodni mre\xc5\xbei, ostal je in se upognil, da je pre\xc5\xbeivel, sin pa naj stori, kakor ho\xc4\x8de. Po tem obra\xc4\x8dunu s seboj O\xc4\x8de zapusti dru\xc5\xbebo in se obesi. Advokat priganja k delu: treba je zapolniti vrzel, uvesti red, v redu je napredek in blagostanje; cini\xc4\x8dno se posmehuje Gospodu X, ki ga opozarja, da obra\xc4\x8dun \xc4\x8daka tudi njega, in sku\xc5\xa1a v mre\xc5\xbeo zvabiti Mojco, ki \xc5\xa1e neodlo\xc4\x8dno i\xc5\xa1\xc4\x8de: rada bi imela, kar imajo drugi, Stojan ji nima kaj dati, Stojana sploh ni! Vendar Upokojenec, ki je zunaj mre\xc5\xbee, dekle prepri\xc4\x8da, da skupaj odideta iskat Stojana._NEWLINE_Graditelji mre\xc5\xbee se kar naprej grizejo med seboj, polni so zavisti, pohlepa, sovra\xc5\xa1tva. Advokat spretno gladi spore, jim laska, priganja k delu, kadar ne gre druga\xc4\x8de, uporabi tudi silo: Aktivni upokojenec likvidira Igralko, kajti "vsake igre je enkrat konec". Ob tem tudi Mati spozna, v kaj je zagazila, vendar nima mo\xc4\x8di za upor. Popusti tudi Mojca, vrne se in Advokat jo potegne v mre\xc5\xbeo, tedaj pa odkrijeta obe\xc5\xa1enega O\xc4\x8deta. Advokat sku\xc5\xa1a to prikriti, nervozno priganja k delu: dajmo, ni\xc4\x8d niste videli, ni\xc4\x8d sli\xc5\xa1ali, tam zunaj je mraz, tu pa je varnost, \xc4\x8dast, denar! Mati in Igralka se obrneta proti njemu, tedaj pride Stojan, s krikom zgrabi za mre\xc5\xbeo in jo potegne na tla.'